b"\n_START_ARTICLE_\nBarraca del planell dels Miralls\n_START_SECTION_\nDescripci\xc3\xb3\n_START_PARAGRAPH_\nSituada al sud del nucli urb\xc3\xa0 de la poblaci\xc3\xb3, a la part superior del vessant occidental del serrat de la Gl\xc3\xb2ria, mirant al rec de Malagambota. Per accedir-hi cal agafar el cam\xc3\xad vell a Roses i agafar el trencall a m\xc3\xa0 dreta que puja a l'esplanada dels Miralls._NEWLINE_Es tracta d'una barraca de planta circular bastida en un dels desnivells del terreny. Per la seva construcci\xc3\xb3 s'utilitz\xc3\xa0 la t\xc3\xa8cnica de la pedra seca, emprant la llicorella de la zona. La porta d'acc\xc3\xa9s \xc3\xa9s rectangular, encarada a llevant i presenta una llinda monol\xc3\xadtica. La coberta \xc3\xa9s de falsa c\xc3\xbapula, mig esfondrada. L'interior \xc3\xa9s de dimensions redu\xc3\xafdes, destinat a aixopluc temporal o per l'emmagatzematge d'estris del camp. El conjunt es troba en estat for\xc3\xa7a ru\xc3\xafn\xc3\xb3s.\n_START_SECTION_\nHist\xc3\xb2ria\n_START_PARAGRAPH_\nL'origen hist\xc3\xb2ric de les barraques de pedra seca es remunta a \xc3\xa8poques ancestrals, no ben definides, i tradicionalment s'ha dividit funcionalment entre cabanes de pastors i cabanes de vinya i olivars._NEWLINE_Al Cap de Creus hom pot generalitzar que les cabanes de vinya van lligades al moment \xc3\xa0lgid de l'explotaci\xc3\xb3 agr\xc3\xadcola, especialment la vin\xc3\xadcola a partir dels segles XVIII i XIX. El conreu de vinyes va ser impulsat pel monestir de Sant Pere de Rodes, propietari d'una bona part de les terres que formen el Cap de Creus._NEWLINE_A partir de 1865 quan la fil\xc2\xb7loxera comen\xc3\xa7ar a afectar greument a les vinyes franceses, el conreu de la vinya empordanesa es veu afavorit incrementant les seves explotacions, principalment cap a G\xc3\xa8nova i Roma. Aquest auge va davallar amb la introducci\xc3\xb3 de la fil\xc2\xb7loxera al pa\xc3\xads cap al 1865, fent estralls en l'economia empordanesa i provocant una gran crisi en el sector, continuada de diferents migracions cap a, principalment, Cuba i Argentina._NEWLINE_\xc3\x89s a partir d'aquest moment on, hom pot parlar que el conreu de vinyes passa a ser una activitat econ\xc3\xb2mica secund\xc3\xa0ria i complement\xc3\xa0ria a la pesca, l'horticultura o el conreu de les oliveres._NEWLINE_La funci\xc3\xb3 b\xc3\xa0sica de les cabanes de pedra seca era tant l'aixopluc en moments de mal temps, com a magatzem per guardar les eines de treball._NEWLINE_A l'Empord\xc3\xa0, les barraques de pedra seca es troben en diversos sectors, per\xc3\xb2 es poden agrupar en tres principals: el format per l'Albera i el Cap de Creus, on destaca la construcci\xc3\xb3 emprant llicorella; un altre que abastaria el mass\xc3\xads del Montgr\xc3\xad, de substrat calcari; i l'\xc3\xbaltim format pel paratge de la Garriga i per la serra dels Tramonts, tamb\xc3\xa9 calcari."